Endsjø (gård og slekt)

Må ikke forveksles med Ensjø i Oslo.
Endsjø (uttalles ennsjø) er en norsk slekt som kommer fra gården av samme navn i Ski i Nordre Follo kommune i Akershus.

Gården Endsjø
Gården Endsjø (GN 130), ligger like nord for Ski i Ski kommune. Gårdsnavnet er en forvanskning av Einarshaug og har tidligere vært skrevet Einærzhawgh (ca. 1465), Enezøø (1557), Enishoug (1575), Einesou (1600), Eimeshough (1700), Eenesiøe (1723). Endsjø ble frem til tidlig 1900-tall uttalt ænnse. Uttales nå ennsjø som slekten. På offisielle kartverk er gården som oftest kalt Ense.

Gården tilhørte Halvardskirken i Oslo i middelalderen og kom i privat eie i 1660. Den kom i den nåværende slekten Endsjøs eie med Thomas Nilsen Endsjø, som kjøpte halve gården i 1750. Han etterlot sin halvdel til sin søstersønn Lars Svendsen Langeli Endsjø i 1788. Lars Svendsen kjøpte andre halvdel av gården i 1818. Gården er fremdeles i slekten Endsjøs eie.Østlid. Kråkstad. En bygdebok. Bind II: 300-302.

Ensjø (Endsjø) i Oslo
Strøket Ensjø i Oslo, egentlig også stavet Endsjø, har antagelig navn etter gården eller slekten Endsjø, siden stavemåten og uttalen ænnse opprinnelig er den samme. Navnet Endsjø ble gitt til gården Nedre Valle på 1830-tallet, som igjen snart ble navn på hele området.Rygh. Norske gaardnavne. Bind 2. Akershus amt: «Aker herred. GN. 133. Valle nedre. Bruk nr. 133.1. Endsjø udt. æ'nnse. Stedet er sikkert opkaldt efter GN. 130 i Kraakstad; Udtalen er, som man vil se, ogsaa den samme.»

Slekten Endsjø
Alle i slekten Endsjø i dag er etterkommere av Svend Larsen Endsjø (1791–1861) og Ingeborg Helene Andreasdatter Skjersaker Endsjø (ca. 1808-1880). Deres eldste sønn, Anton Endsjø (1828–1901), er stamfar til slektens Stavanger-gren og Oslo-gren. Andre sønn, Christian Endsjø (1833–1919), hadde ingen etterkommere. Tredje sønn, Edvard Endsjø (1836–1920), overtok Endsjø gård i 1875 og er stamfar til slektens Ski-gren. Han var gift med Ingeborg Hansdatter Oppegård (ca. 1835-1911). Eneste barn var Sigvard Endsjø (1866–1937) som overtok gården i 1893 og var gift med Constanse Samuelsen Holm (1874–1956). De hadde fjorten barn. Eldste barn, Erling Endsjø, overtok gården og hans etterkommere driver den i dag. Tredje barn, Thorleif Endsjø, emigrerte til Spania og har etterkommere der og i Sverige.Bjerke og Bjerke. Wegger-Bjerkeslekten: 20-22.

Ingeborg Andreasdatter stammer fra slekten Wegger-Bjerke fra Spydeberg.Bjerke og Bjerke. Wegger-Bjerkeslekten: 20.  Svend Larsen var sønn av Lars Svendsen Langeli Endsjø (1752-1827 eller senere) og kone Anne Christensdatter Taraldrud Endsjø (1759–1834). Lars Svendsen forfedre i rett linje er Svend Clemmetsen Langeli (ca. 1704-1763) og Maren Nilsdatter Østvet (ca. 1712-1772), Clemmet Rolfsen Østby (-1719), Rolf Svendsen Sørum (-1689), Svend Anuldssøn Østby (1602-ca. 1680) og Anuld Grøstad. Alle gårdene man kjenner til Svend Larsens slekt tidligere har bodd på, er i Ski kommune.Østlid. Kråkstad. En bygdebok: 300-302

Mer kjente slektsmedlemmer
Ski-grenen
Thor-Øistein Endsjø (1936–2024), barne- og idrettslege, olympisk deltaker i skyting i München 1972.
Per-Christian Endsjø (1941–), siviløkonom, tidligere leder for Norsk Hydro Energi og Norsk Hydro Asia.
Karin Endsjø (1942–), vinner av 1 gullmedalje, 3 sølvmedaljer og 3 bronsemedaljer i Paralympiske vinterleker 1980 og 1984.
Dag Øistein Endsjø (1968–), professor i religionsvitenskap ved Universitetet i Bergen og samfunnsdebattant. 
Alexander Endsjø (1976–), deltaker i forskjellige realityshow, journalist og programleder.

Oslo-grenen
Henry Endsjø (1894–1973), sjefredaktør i Aftenposten 1941-1945.

Litteratur
 Bjerke, Ole C. og Kaare Bjerke. Wegger-Bjerkeslekten. Oslo: O. Christiansens Boktrykkeri 1930.
 Rygh, Oluf. Norske gaardnavne. Oplysninger samlede til brug ved Matrikelens Revision. Bind 2. Akershus amt. Kristiania: Fabritius 1898.
 Østlid, M. Kråkstad. En bygdebok. Bind II. Hamar: Norsk Skoletidendes Boktrykkeri 1930.

Referanser

Endsjø
Kategori:Gårder i Nordre Follo